b"\n_START_ARTICLE_\nTupac Katari Guerillah\xc3\xa6r\n_START_PARAGRAPH_\nTupac Katari Guerillah\xc3\xa6r (spansk: Ej\xc3\xa9rcito Guerrillero T\xc3\xbapac Katari, forkortet EGTK) var en venstreorienteret guerrillabev\xc3\xa6gelse i Bolivia. Organisationens m\xc3\xa5l var at k\xc3\xa6mpe for social lighed i Bolivia og blandt den oprindelige befolkning, herunder gennem brug af vold. Selvom bev\xc3\xa6gelsen tog afs\xc3\xa6t i utilfredshed blandt Bolivias oprindelige befolkning, havde bev\xc3\xa6gelsen tilh\xc3\xa6ngere og medlemmer af flere forskellige etniciteter. Organisationen har r\xc3\xb8dder tilbage til de personer, der blev tr\xc3\xa6net og inspireret af Che Guevara i 1960'erne._NEWLINE_Organisationen gennemf\xc3\xb8rte sit f\xc3\xb8rste voldelige angreb den 5. juli 1991, da den \xc3\xb8delagde en pylon ved et elv\xc3\xa6rk i El Alto i Bolivia. De fleste af gruppens angreb har v\xc3\xa6ret tilsvarende mindre angreb p\xc3\xa5 infrastruktur (elforsyning, r\xc3\xb8rledninger m.v.), der for st\xc3\xb8rstedelens vedkommende er udf\xc3\xb8rt i Bolivia. En r\xc3\xa6kke af aktionerne bestod tillige i symbolske h\xc3\xa6ngninger af dyr._NEWLINE_Bev\xc3\xa6gelsens ledelse bestod af bl.a. Felipe Quispe og br\xc3\xb8drene Ra\xc3\xbal og \xc3\x81lvaro Garc\xc3\xada Linera. Sidstn\xc3\xa6vnte blev i 2006 valgt til vice-pr\xc3\xa6sident i Bolivia, hvor han siden har fungeret under landets pr\xc3\xa6sident Evo Morales._NEWLINE_Gruppen tog sit navn efter Tupac Katari, en opr\xc3\xb8rsleder af aymarafolket, der i 1780-81 stod bag en af de store indianeropstande mod den spanske kolonimagt i \xc3\x98vre Peru, der var beliggende omtrent hvor det nuv\xc3\xa6rende Bolivia og Peru ligger._NEWLINE_Gruppen led et v\xc3\xa6sentligt tilbageslag efter at bolivianske myndigheder i 1992 optr\xc3\xa6vlede det meste af organisationen og anholdt dens ledere. Organisationen har ikke siden 1993 spillet nogen v\xc3\xa6sentlig rolle i det bolivianske samfund. Bev\xc3\xa6gelsen for st\xc3\xb8rre indiansk indflydelse i det bolivianske samfund er videref\xc3\xb8re gennem den radikale bev\xc3\xa6gelse CSUTCB ledet af Felipe Quispe og af Moviemento al Socialismo (MAS), ledet af Evo Morales."